b'\n_START_ARTICLE_\nStjepan Vuk\xc4\x8di\xc4\x87 Kosa\xc4\x8da\n_START_SECTION_\n\xc5\xbdivljenjepis\n_START_PARAGRAPH_\nStjepan Vuk\xc4\x8di\xc4\x87 je bil sin kneza Vukca Hrani\xc4\x87a in Katarine Kosa\xc4\x8da. Rojen je bil v vasi Kosa\xc4\x8da nedale\xc4\x8d od Gora\xc5\xbeda. Njegov stric je bil veliki bosanski vojvoda Sandalj Hrani\xc4\x87 Kosa\xc4\x8da. Po stri\xc4\x8devi smrti leta 1435 ga je nasledil kot veliki bosanski vojvoda. Takoj zatem se je moral spopasti z drugimi kandidati za vojvodski polo\xc5\xbeaj. V sporu s Pavlovi\xc4\x87i je leta 1438 vojvodi Radoslavu Pavlovi\xc4\x87u ukradel posesti v okolici Trebinja. Od leta 1440 do 1443 je oblast raz\xc5\xa1iril na Omi\xc5\xa1, Zavr\xc5\xa1je (ali Tropolje), Poljico, Gornjo Zeto, Bar, Trebinje in Klobuk.\n_START_SECTION_\nPridobitev naslova herceg\n_START_PARAGRAPH_\nLeta  1448 se je pridru\xc5\xbeil Osmanom in srbskemu despotu \xc4\x90ura\xc4\x91u Brankovi\xc4\x87u v napadu na Bosno in pridobil naslov herceg (vojvoda), s katerim ga je naslavljal cesar Svetega rimskega cesarstva Friderik III. V \xc4\x8dasu, ko je bil poro\xc4\x8den z bavarsko princeso Cecilijo, je v korespondenci uporabljal nem\xc5\xa1ko razli\xc4\x8dico naslova  - Herzog. Njegova oblast se je raztezala od Lima do Cetine in od Rame do Kotorskega zaliva. Na tem ozemlju je vladal povsem samostojno._NEWLINE_Vladal je iz ve\xc4\x8d rezidenc, poleti najve\xc4\x8d iz Blagaja, pozimi pa najve\xc4\x8d iz (Herceg) Novega. Posku\xc5\xa1al je dose\xc4\x8di tudi gospodarsko neodvisnost svoje vojvodine, zato je posku\xc5\xa1al Novi razviti v pomorsko mesto in trgovsko sredi\xc5\xa1\xc4\x8de in leta 1449 ustanovil tkalnico sukna. Leta 1451 je izbruhnila druga konaveljska vojna med Kotorjem in Dubrovnikom, ki je trajala do leta 1454. Vanjo so se zapletli tudi hercegovi nasprotniki - bosanski kralj Stjepan Toma\xc5\xa1, hercegov sin Vladislav Hercegovi\xc4\x87 Kosa\xc4\x8da, velika\xc5\xa1i Vlatkovi\xc4\x87i in nekateri hercegovi vazali. Ko je hercega podprla osmanska vojska, so za\xc4\x8deli nasprotniki omahovati. Leta 1453 se je spravil s sinom Vladislavom in leto kasneje z Dubrovnikom. Ko so za\xc4\x8deli Osmani vpadati tudi na njegovo ozemlje, se je leta 1461 spravil tudi s Stjepanom Toma\xc5\xa1evi\xc4\x87em. _NEWLINE_Po padcu Bosne leta 1463 so za\xc4\x8deli Osmani postopoma osvajati tudi njegovo ozemlje in do leta 1465 osvojili Hum in Podrinje, Bene\xc4\x8dani pa Neretvansko krajino. Proti koncu \xc5\xbeivljenja se je njegovo ozemlje skr\xc4\x8dilo na ozek pas ob Jadranskem morju in mesto Novi, katerega so Osmani osvojili leta 1482.\n_START_SECTION_\nSmrt\n_START_PARAGRAPH_\nHerceg Stjepan Vuk\xc4\x8di\xc4\x87 Kosa\xc4\x8da je umrl leta 1466. Po osmanski osvojitvi je njegovo nekdanje ozemlje dobilo ime Hercegovina. Ozemlje Hercegovine se je v zgodovini nekoliko spreminjalo, ime pa se je ohranilo do danes.'